คปภ.จัดงานประกันภัยสู่ประชาชนลงพื้นที่ต่างจังหวัด
ประชาชนปลื้ม! คปภ. จัดงานประกันภัยสู่ประชาชนลงพื้นที่ต่างจังหวัด
20 ม.ค. 2554

ประชาชนปลื้ม! คปภ. จัดงานประกันภัยสู่ประชาชนลงพื้นที่ต่างจังหวัด
นางจันทรา  บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย เปิดเผยว่า ภายหลังจากงาน “ประกันภัยสู่ประชาชน” ที่จัดขึ้นในงานฤดูหนาวและงานกาชาด จังหวัดเชียงใหม่ที่ผ่านมา ประสบผลสำเร็จเกินคาดมีประชาชนจากหลายสาขาอาชีพเข้าเที่ยวชมงานดังกล่าวกว่าแสนคน โดยส่วนใหญ่ประชาชนให้ความสนใจการทำประกันชีวิต มากถึงร้อยละ 40 รองลงมาคือ การประกันสุขภาพ การประกันอุบัติเหตุส่วนบุคคล และการประกันภัยตาม พ.ร.บ. นอกจากนี้ยังมีประชาชนผู้สูงอายุให้ความสนใจและสอบถามข้อมูลการทำประกันชีวิตแบบบำนาญอีกเป็นจำนวนมาก  งานดังกล่าวได้รับความร่วมมือจากภาคธุรกิจประกันภัยอย่างดียิ่ง ในการลงพื้นที่   พบประชาชนในต่างจังหวัด ร่วมกับสำนักงาน คปภ. เพื่อแสดงเจตนารมณ์ร่วมกันรณรงค์ให้ประชาชนตระหนักถึงความสำคัญของการประกันภัย หันมาทำประกันภัยมากขึ้น นอกจากนี้ ยังเป็นการประชาสัมพันธ์แนะนำองค์กรให้เป็นที่รู้จัก และเกิดภาพลักษณ์ดีต่อวงการธุรกิจประกันภัยสู่สายตาประชาชน ตลอดจนช่วยสร้างอัตราการขยายตัวที่เพิ่มขึ้นของธุรกิจประกันภัยได้ในอนาคต ทั้งนี้  การจัดงาน “ประกันภัยสู่ประชาชน”  ได้กำหนดจัดขึ้นเพื่อลงพื้นที่พบประชาชนในต่างจังหวัดทั่วประเทศอย่างใกล้ชิด  ดังนั้น ขอเชิญชวนให้ประชาชนและผู้สนใจเที่ยวงาน “ประกันภัยสู่ประชาชน” ครั้งที่ 2 ได้ในงานวันเกษตรภาคอีสาน ประจำปี 2554 ระหว่างวันที่ 21 - 30 ม.ค. 2554 ณ มหาวิทยาลัยขอนแก่น จังหวัดขอนแก่น เพราะนอกจากจะได้รับความรู้ด้านการประกันภัย และนวัตกรรมใหม่ๆ แล้ว ยังสามารถเลือกซื้อผลิตภัณฑ์ประกันภัยที่เหมาะสมกับความต้องการของท่านได้ และสามารถลุ้นรับสิทธิพิเศษต่างๆ มากมายจากการประกันภัยได้ภายในงาน นางจันทรา กล่าวว่า การทำประกันภัยมีประโยชน์อย่างยิ่งและเป็นเรื่องใกล้ตัว   ที่ทุกคนไม่ควรมองข้าม เพราะในยามเกิดเหตุการณ์ไม่คาดคิดขึ้น การประกันภัยสามารถช่วยบรรเทาภาระความเดือดร้อนหรือเป็นเงินออมในระยาวให้ท่านได้  ดังนั้น จึงขอให้ช่วยกันเห็นความสำคัญของการทำประกันภัยและหันมาทำประกันภัยมากขึ้น เพื่อคุณภาพชีวิตที่ดีของท่านเองในอนาคต